Απόφαση της Επιτροπής
της 13ης Οκτωβρίου 2003
για τροποποίηση της απόφασης 97/232/ΕΚ όσον αφορά την απώλεια του υγειονομικού καθεστώτος της Γροιλανδίας ως επίσημα απαλλαγμένης από τη βρουκέλλωση
[κοινοποιηθείσα υπό τον αριθμό Ε(2003) 3575]
(Κείμενο που παρουσιάζει ενδιαφέρον για τον ΕΟΧ)
(2003/736/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά την εισαγωγή ζώων του βοείου, αιγείου, προβείου και χοιρείου είδους και νωπών κρεάτων και προϊόντων με βάση το κρέας προέλευσης τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 807/2003(2), και ιδίως το άρθρο 3 παράγραφος 1,
Εκτιμώντας τα ακόλουθα:
(1) Η οδηγία 91/68/ΕΚ του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 806/2003(4), θεσπίζει το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.
(2) Η απόφαση 97/232/ΕΚ της Επιτροπής(5), όπως τροποποιήθηκε τελευταία από την απόφαση 2003/111/ΕΚ(6) καταρτίζει κατάλογο τρίτων χωρών από τις οποίες τα κράτη μέλη επιτρέπουν να εισάγονται αιγοπρόβατα.
(3) Η Γροιλανδία αναγνωρίστηκε ότι τηρεί τους όρους που προβλέπονται στο σημείο II κεφάλαιο 1, στο παράρτημα A της οδηγίας 91/68/ΕΟΚ και συνεπώς αναγνωρίστηκε ως τρίτη χώρα που ικανοποιεί τις προϋποθέσεις όσον αφορά το καθεστώς των επισήμως απαλλαγμένων από την βρουκέλλωση.
(4) Η Γροιλανδία έχει ενημερώσει την Επιτροπή σχετικά με την πρόθεσή της να μην διενεργήσει τυχαία δειγματοληψία για βρουκέλλωση (B. melitensis) στα αιγοπρόβατα.
(5) Συνεπώς, η Γροιλανδία δεν πληροί πλέον τους όρους που προβλέπονται στο σημείο II(2) κεφάλαιο 1, στο παράρτημα A της οδηγίας 91/68/ΕΟΚ όσον αφορά τους δειγματοληπτικούς ελέγχους. Ως εκ τούτου, η Γροιλανδία πλέον δεν ικανοποιεί τις προϋποθέσεις για να αναγνωρισθεί ως επίσημα απαλλαγμένη από την βρουκέλλωση.
(6) Η απόφαση 97/232/ΕΚ πρέπει κατά συνέπεια να τροποποιηθεί αναλόγως.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 5 του παραρτήματος της απόφασης 97/232/ΕΚ αντικαθίσταται από το κείμενο στο παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει στις 5 Νοεμβρίου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Οκτωβρίου 2003.